Meld. St. 37

(2016–2017)
Melding til Stortinget

Tilbaketrekning av Meld. St. 20 (2016–2017) Pliktsystemet for torsketrålere

Tilråding fra Nærings- og fiskeridepartementet 2. juni 2017, godkjent i statsråd samme dag. (Regjeringen Solberg)

Dokumentet på regjeringen.no

1 Bakgrunn

Regjeringen fremmet den 17. mars 2017 Meld. St. 20 (2016–2017) Pliktsystemet for torsketrålere. Meldingen omhandler pliktsystemet for torsketrålere, og bygger bl.a. på ekspertrapporten Vurdering av leveringsplikten, bearbeidingsplikten og aktivitetsplikten levert til Nærings- og fiskeridepartementet høsten 2016. Meldingen gir en redegjørelse for pliktsystemets opprinnelse og omfang, og presenterer ekspertgruppens vurdering av pliktene. I meldingen redegjør regjeringen for sine vurderinger om pliktsystemet, og legger fram sitt forslag om å avvikle pliktsystemet.

2 Departementets vurdering

Regjeringen har med meldingen søkt en endelig avklaring om pliktsystemet, og med det å legge til rette for stabile, forutsigbare rammebetingelser for den delen av sjømatnæringen som er underlagt plikter. Etter regjeringens syn vil dette gi bedrifts- og samfunnsøkonomisk lønnsom drift. Etter at meldingen ble fremmet er det, slik situasjonen synes å være, en usikkerhet om hvorvidt stortingsflertallet vil kunne enes om en løsning som gir en avklaring på den framtidige innretningen av pliktsystemet. Av hensyn til næringen som er underlagt plikter og andre berørte, mener regjeringen etter en helhetsvurdering av situasjonen at den beste løsningen er at Meld. St. 20 (2016–2017) trekkes tilbake.

Tilråding

Nærings- og fiskeridepartementet

tilrår:

Tilråding fra Nærings- og fiskeridepartementet 2. juni 2017 om tilbaketrekning av Meld. St. 20 (2016–2017) Pliktsystemet for torsketrålere blir sendt Stortinget.